Комунистичка партија Југославије је још на Петој земаљској конференцији, одржаној октобра 1940. године у Загребу, указивала на опасност фаишстичке агресије на Југославију. Тада је при Централном комитету КПЈ формирана Војна комисија, која је имла задатак да припрема отпор на војном плану и успостави контакте с антифашистички оријентисаним официрима у Југословенској краљевској војсци. На првој седници, после напада Сила Осовина на Краљевину Југославију, одржаној 10. априла 1941. године, ЦК КПЈ је позвао све своје чланове и симпатизере да наставе борбу против окупатора, а уколико то постане немогуће, тј уколико дође до капитулације Југословенске војске, која се назирала, одлучено је да се почне са припремом оружаног устанка. У ту сврху на овој седници формиран је Војни комитет, чији је задатак био да руководи тим припремама.